02017D0033 — FI — 25.05.2021 — 001.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

Muutettu:









▼B

EUROOPAN KESKUSPANKIN PÄÄTÖS (EU) 2017/2098,

annettu 3 päivänä marraskuuta 2017,

asetuksen (EU) N:o 795/2014 noudattamatta jättämisestä määrättäviä korjaavia toimenpiteitä koskevista menettelykysymyksistä (EKP/2017/33)







1 artikla

Määritelmät

Tässä päätöksessä tarkoitetaan

1. ’toimivaltaisella viranomaisella’ asetuksen (EU) N:o 795/2014 (EKP/2014/28) 2 artiklan 5 alakohdassa tarkoitettua toimivaltaista viranomaista;

2. ’systeemisesti merkittävän maksujärjestelmän operaattorilla’ asetuksen (EU) N:o 795/2014 (EKP/2014/28) 2 artiklan 4 alakohdassa tarkoitettua systeemisesti merkittävän maksujärjestelmän operaattoria;

3. ’korjaavalla toimenpiteellä’ asetuksen (EU) N:o 795/2014 (EKP/2014/28) 2 artiklan 44 alakohdassa tarkoitettua korjaavaa toimenpidettä;

4. ’noudattamatta jättämisellä’ mitä tahansa asetuksen (EU) N:o 795/2014 (EKP/2014/28) rikkomista;

5. ’noudattamatta jättämistä koskevalla epäilyllä’ toimivaltaisen viranomaisen saatavilla oleviin tietoihin ja asiakirjoihin (systeemisesti merkittävän maksujärjestelmän operaattorin itsearviointi mukaan luettuna) perustuvaa perusteltua syytä epäillä, ettei systeemisesti merkittävän maksujärjestelmän operaattori ole noudattanut asetuksen (EU) N:o 795/2014 (EKP/2014/28) vaatimusta tai vaatimuksia;

6. ’jatkuvalla noudattamatta jättämisellä’ arvioinnissa vahvistettua asetuksen (EU) N:o 795/2014 (EKP/2014/28) rikkomista, jota systeemisesti merkittävän maksujärjestelmän operaattori ei ole korjannut toimivaltaisen viranomaisen kanssa sovitun toimintasuunnitelman mukaisesti mainitun viranomaisen täsmentämässä määräajassa;

7. ’arviointiluonnoksella’ raporttia, jota toimivaltaisen viranomaisen päätöksentekoelin ei ole vielä hyväksynyt ja joka sisältää alustavan selvityksen systeemisesti merkittävän maksujärjestelmän säännöistä, menettelyistä ja toiminnasta sekä ongelmia aiheuttaneista tilanteista tai mistä tahansa muista seikoista, joita pidetään merkityksellisinä systeemisesti merkittävän maksujärjestelmän toiminnan kannalta, sekä jossa yksilöidään asetuksessa (EU) N:o 795/2014 (EKP/2014/28) vahvistettujen yleisvalvontavaatimusten noudattamatta jättämistä koskeva epäily;

8. ’arvioinnilla’ Euroopan keskuspankin (EKP) toimiessa toimivaltaisena viranomaisena EKP:n neuvoston hyväksymää raporttia tai kansallisen keskuspankin toimiessa toimivaltaisena viranomaisena kyseisen kansallisen keskuspankin asiaankuuluvan päätöksentekoelimen hyväksymää raporttia, jossa todetaan, missä määrin systeemisesti merkittävän maksujärjestelmän operaattori noudattaa asetuksessa (EU) N:o 795/2014 (EKP/2014/28) vahvistettuja yleisvalvontavaatimuksia.

2 artikla

Yleiset periaatteet

1. Systeemisesti merkittävien maksujärjestelmien operaattoreille määrätään korjaavia toimenpiteitä asetuksen (EU) N:o 795/2014 (EKP/2014/28) 22 artiklan nojalla ja tässä päätöksessä vahvistettua menettelyä noudattaen.

▼M1

1a. Jos kaksi eurojärjestelmän keskuspankkia on nimetty tietyn systeemisesti merkittävän maksujärjestelmän osalta toimivaltaisiksi viranomaisiksi asetusta (EU) N:o 795/2014 (EKP/2014/28) sovellettaessa ja jollei mainitun asetuksen 1 artiklan 2 kohdan mukaisessa päätöksessä, jossa asianomainen maksujärjestelmä yksilöidään systeemisesti merkittäväksi maksujärjestelmäksi, nimenomaisesti toisin säädetä, sovelletaan seuraavia periaatteita: a) tässä päätöksessä säädettyjä toimivaltaisen viranomaisen valtuuksia ja oikeuksia voi käyttää joko yksittäin jompikumpi kahdesta toimivaltaisiksi viranomaiseksi nimetystä eurojärjestelmän keskuspankista tai molemmat yhdessä; b) toimivaltaisen viranomaisen velvoite toimia määrätyllä tavalla tai ryhtyä tiettyihin toimiin menettelyssä, joka koskee tässä päätöksessä säädetyn korjaavan toimenpiteen määräämistä, on kyseessä olevan menettelyn aloittavan eurojärjestelmän keskuspankin velvoite tai, jos molemmat eurojärjestelmän keskuspankit ovat yhdessä käynnistäneet menettelyn nimettyinä toimivaltaisina viranomaisina, kummankin eurojärjestelmän keskuspankin velvoite; c) kaksi eurojärjestelmän keskuspankkia, jotka on nimetty toimivaltaisiksi viranomaisiksi, koordinoivat keskenään kaikkea yhteydenpitoa suhteessa kyseiseen systeemisesti merkittävän maksujärjestelmän operaattoriin sekä sille osoitettuja pyyntöjä; d) kaikki velvoitteet, joita systeemisesti merkittävän maksujärjestelmän operaattorilla on toimivaltaista viranomaista kohtaan tämän päätöksen nojalla, ovat velvoitteita kumpaakin toimivaltaiseksi viranomaiseksi nimettyä eurojärjestelmän keskuspankkia kohtaan, ja vastaukset näiden keskuspankkien yksin tai yhdessä tämän päätöksen nojalla esittämiin pyyntöihin on toimitettava kummallekin erikseen.

▼B

2. Toimivaltaiset viranomaiset voivat aloittaa korjaavien toimenpiteiden määräämistä koskevan menettelyn seuraavissa tapauksissa: a) tapauksissa, joissa määräysten noudattamatta jättäminen on vahvistettu arvioinnissa; b) jatkuvan noudattamatta jättämisen tapauksissa, joissa systeemisesti merkittävän maksujärjestelmän operaattorille ei ole aiemmin määrätty korjaavia toimenpiteitä; c) tapauksissa, joissa arviointiluonnos antaa toimivaltaiselle viranomaiselle aiheen epäillä vakavaa ja välittömiä toimenpiteitä vaativaa määräysten noudattamatta jättämistä.

3. Korjaavat toimenpiteet on muotoiltava riittävän täsmällisesti, jotta systeemisesti merkittävän maksujärjestelmän operaattori voi ryhtyä toimiin ilman aiheetonta viivytystä noudattamatta jättämisen korjaamiseksi tai sen toistumisen estämiseksi.

3 artikla

Ilmoitus systeemisesti merkittävän maksujärjestelmän operaattorille

1. Toimivaltainen viranomainen antaa asetuksen (EU) N:o 795/2014 (EKP/2014/28) 22 artiklan 1 kohdan mukaisesti ja arviointiluonnoksen tai arvioinnin havaintojen perusteella systeemisesti merkittävän maksujärjestelmän operaattorille kirjallisen ilmoituksen, johon voi sisältyä kehotus antaa lisätietoja tai selityksiä.

2. Kirjallisessa ilmoituksessa on täsmennettävä noudattamatta jättämisen tai noudattamatta jättämistä koskevan epäilyn luonne sekä noudattamatta jättämisen tai noudattamatta jättämistä koskevan epäilyn taustalla olevat tosiseikat, tiedot, arvioinnit tai oikeusperusteet. Siinä on mainittava toimivaltaisen viranomaisen harkitsemat korjaavat toimenpiteet. Lisäksi siinä on mainittava, pidetäänkö tapausta vakavana ja edellyttääkö se 4 artiklan 2 kohdan nojalla välittömiä toimenpiteitä.

3. Jatkuvan noudattamatta jättämisen tapauksessa kirjallisessa ilmoituksessa on myös täsmennettävä syyt, joiden vuoksi katsotaan, että systeemisesti merkittävän maksujärjestelmän operaattori ei ole edistynyt tai ei ole edistynyt riittävästi toimivaltaisen viranomaisen kanssa sovitun toimintasuunnitelman toimeenpanossa.

4 artikla

Kuulemisvaiheen järjestäminen

1. Systeemisesti merkittävän maksujärjestelmän operaattorille on annettava tilaisuus tulla kuulluksi esittämällä kirjallisia huomautuksia noudattamatta jättämisen tai noudattamatta jättämistä koskevan epäilyn taustalla olevista tosiseikoista, tiedoista, arvioinneista tai oikeusperusteista ja kirjallisessa ilmoituksessa mainituista suunnitelluista korjaavista toimenpiteistä toimivaltaisen viranomaisen asettamassa määräajassa, jonka on oltava vähintään 14 kalenteripäivää kirjallisen ilmoituksen vastanottamisesta. Systeemisesti merkittävän maksujärjestelmän operaattori voi pyytää määräajan pidennystä, ja toimivaltaisella viranomaisella on harkintavalta päättää, myöntääkö se pidennyksen.

2. Jos kyseessä on noudattamatta jättäminen, joka katsotaan asetuksen (EU) N:o 795/2014 (EKP/2014/28) 22 artiklan 3 kohdan mukaisesti niin vakavaksi, että se edellyttää välittömiä toimenpiteitä, systeemisesti merkittävän maksujärjestelmän operaattorille on annettava mahdollisuus tulla kuulluksi ja esittää selityksiä toimivaltaisen viranomaisen asettamassa määräajassa, joka on normaalisti enintään kolme pankkipäivää kirjallisen ilmoituksen vastaanottamisesta.

3. Systeemisesti merkittävän maksujärjestelmän operaattori voi pyytää toimivaltaiselta viranomaiselta selityksen tai asiakirjoja noudattamatta jättämisestä tai noudattamatta jättämistä koskevasta epäilystä. Toimivaltaisten viranomaisten on pyrittävä antamaan asiaankuuluvat selitykset tai asiakirjat systeemisesti merkittävän maksujärjestelmän operaattorille pikaisesti.

4. Systeemisesti merkittävän maksujärjestelmän operaattorille voidaan antaa tilaisuus tulla kuulluksi kokouksessa noudattamatta jättämisen tai noudattamatta jättämistä koskevan epäilyn taustalla olevista tosiseikoista, tiedoista, arvioista tai oikeusperusteista, jos toimivaltainen viranomainen katsoo sen olevan tarpeellista tai systeemisesti merkittävän maksujärjestelmän operaattori sitä pyytää. Systeemisesti merkittävän maksujärjestelmän operaattorin tukena voi kokouksessa olla kolmas osapuoli, esimerkiksi oikeudellinen neuvonantaja.

5. Toimivaltaisen viranomaisen on laadittava kirjallinen pöytäkirja kaikista systeemisesti merkittävän maksujärjestelmän operaattorin kanssa pidetyistä kokouksista. Kun systeemisesti merkittävän maksujärjestelmän operaattorille on annettu riittävästi aikaa tarkistaa pöytäkirja ja liittää siihen tarpeellisiksi katsotut huomautukset tai muutokset, systeemisesti merkittävän maksujärjestelmän operaattorin on allekirjoitettava pöytäkirja, ja toimivaltaisen viranomaisen on annettava sille pöytäkirjan jäljennös.

6. Systeemisesti merkittävän maksujärjestelmän operaattorin on toimitettava toimivaltaiselle viranomaiselle huomautuksia, asiakirjoja, selityksiä ja muita tietoja valitsemallaan unionin kielellä, jollei toimivaltaisen viranomaisen kanssa ole etukäteen sovittu muusta yhteydenpitokielestä.

5 artikla

Oikeus tutustua asiakirjoihin

1. Korjaavien toimenpiteiden määräämistä koskevan menettelyn aloittamisen jälkeen systeemisesti merkittävien maksujärjestelmien operaattoreilla on oikeus tutustua toimivaltaisen viranomaisen asiakirjoihin edellyttäen, että se on muiden oikeushenkilöiden tai luonnollisten henkilöiden kuin itse systeemisesti merkittävien maksujärjestelmien operaattoreiden perustellun intressin mukaista. Oikeus tutustua asiakirjoihin ei ulotu luottamuksellisiin tietoihin.

2. Systeemisesti merkittävien maksujärjestelmien operaattoreiden on toimitettava toimivaltaiselle viranomaiselle ilman aiheetonta viivytystä kaikki pyynnöt, jotka koskevat oikeutta tutustua asiakirjoihin.

3. Asiakirja-aineisto koostuu kaikista asiakirjoista, jotka toimivaltainen viranomainen on vastaanottanut, laatinut tai koonnut korjaavien toimenpiteiden määräämistä koskevan menettelyn aikana.

4. Tätä artiklaa sovellettaessa luottamukselliset tiedot voivat sisältää toimivaltaisen viranomaisen sisäisiä asiakirjoja sekä toimivaltaisen viranomaisen ja arvioinnin suorittamiseen osallistuvien henkilöiden välistä kirjeenvaihtoa.

6 artikla

Korjaavien toimenpiteiden määrääminen

1. Toimivaltainen viranomainen voi asetuksen (EU) N:o 795/2014 (EKP/2014/28) 22 artiklan 2 ja 3 kohdan mukaisesti määrätä systeemisesti merkittävän maksujärjestelmän operaattorille korjaavia toimenpiteitä otettuaan huomioon operaattorin antamat tiedot. Jos korjaavan toimenpiteen määräämistä koskeva menettely on aloitettu noudattamatta jättämistä koskevan epäilyn perusteella, korjaava toimenpide määrätään epäselvyyksien välttämiseksi vasta sen jälkeen, kun toimivaltaisen viranomaisen asiaankuuluva päätöksentekoelin on hyväksynyt raportin, jossa noudattamatta jättäminen yksilöidään.

2. Jos toimivaltaisena viranomaisena toimii EKP, korjaavien toimenpiteiden määräämistä koskevan päätöksen hyväksyy EKP:n neuvosto. Päätöksessä on yksilöitävä määräaika, johon mennessä systeemisesti merkittävän maksujärjestelmän operaattorin on pantava korjaavat toimenpiteet täytäntöön.

3. Jos toimivaltaisena viranomaisena toimii kansallinen keskuspankki, korjaavien toimenpiteiden määräämistä koskevan päätöksen hyväksyy kansallisen keskuspankin päätöksentekoelin. Päätöksessä on yksilöitävä määräaika, johon mennessä systeemisesti merkittävän maksujärjestelmän operaattorin on pantava korjaavat toimenpiteet täytäntöön. Kansallinen keskuspankki toimittaa päätöksen jäljennöksen EKP:n neuvostolle ilman aiheetonta viivytystä.

▼M1

4. Jos sekä EKP että kansallinen keskuspankki on nimetty toimivaltaisiksi viranomaisiksi asetuksen (EU) N:o 795/2014 (EKP/2014/28) 1 artiklan 2 kohdan mukaisesti, päätös korjaavien toimenpiteiden määräämisestä hyväksyy joko EKP:n tai kansallisen keskuspankin päätöksentekoelin, riippuen siitä, kumpi on nimettynä toimivaltaisena viranomaisena käynnistänyt kyseessä olevan menettelyn korjaavan toimenpiteen määräämiseksi; jos molemmat toimivaltaiset viranomaiset ovat yhdessä käynnistäneet menettelyn, päätös on hyväksytään kummankin päätöksentekoelimessä. Päätöksessä täsmennetään määräaika, jonka kuluessa asianomaisen systeemisesti merkittävän maksujärjestelmän operaattorin on toteutettava korjaavat toimenpiteet.

▼B

7 artikla

Määräajat

Toimivaltaisen viranomaisen oikeus määrätä korjaavia toimenpiteitä arvioinnissa vahvistetun noudattamatta jättämisen johdosta raukeaa kahden vuoden kuluttua arvioinnin valmistumisesta.

8 artikla

Korjaavien toimenpiteiden määräämistä koskevan päätöksen tiedoksianto

Toimivaltaisen viranomaisen on annettava korjaavien toimenpiteiden määräämistä koskeva päätös tiedoksi kirjallisesti, mukaan lukien sähköisesti, seitsemän kalenteripäivän kuluessa päätöksen tekemisestä.

9 artikla

Korjaavan toimenpiteen täytäntöönpanon laiminlyönti

Jos systeemisesti merkittävän maksujärjestelmän operaattori laiminlyö korjaavien toimenpiteiden täytäntöönpanon asetetussa määräajassa, tätä laiminlyöntiä voidaan pitää erillisenä perusteena, jonka johdosta EKP voi määrätä seuraamuksen, jollei samasta rikkomuksesta ole jo määrätty seuraamusta.

10 artikla

Voimaantulo

Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.